Publication: Magyar Közlöny
Issue: MK-2011-50 (Year: 2011, Number: 50)
Era: contemporary
Section: 2011. évi XLIV. törvény
Paragraph Index: 94

1. Cikk (Meghatározások) Az AETR Megállapodás 1. Cikke alábbi meghatározásai az alábbiakban foglaltak szerint módosulnak: „(f) megengedett legnagyobb össztömeg: a teljesen megrakott jármű legnagyobb tömege, amelyet a járművet bejegyző Állam hatáskörrel rendelkező hatósága megengedetté nyilvánít;” „(g) közúti szállítás: személy- vagy áruszállításra használt rakott vagy üres jármű részben vagy egészében közforgalmú közutakon megtett bármely útja;” „(j) járművezető: az a – munkabérben részesülő vagy nem részesülő – személy, aki akár csak rövid ideig is járművet vezet, vagy aki azért tartózkodik a járművön, hogy szükség esetén feladatai részeként vezesse azt;” „(m) pihenő: minden meg nem szakított időszak, melynek során a járművezető szabadon rendelkezik idejével.” Az AETR Megállapodás 1. Cikke a következő új meghatározásokkal egészül ki: „(n) szünet: olyan időszak, amely alatt a járművezető nem vezethet, nem végezhet semmilyen egyéb munkát, és amely kizárólag regenerálódásra fordítható; (o) napi pihenőidő: az a napi időszak, melynek során a járművezető szabadon rendelkezik idejével, és amely „rendszeres napi pihenőidőt” és „csökkentett napi pihenőidőt” foglal magába: – „rendszeres napi pihenőidő”: bármely, legalább 11 órát tartó pihenő. Ezt a rendszeres napi pihenőidőt két időszakra is lehet bontani, melynek az első része szünet nélkül legalább 3 óra, a második része pedig szünet nélkül legalább 9 óra, – „csökkentett napi pihenőidő”: legalább 9 óra, de kevesebb, mint 11 óra pihenő; (p) heti pihenőidő: az a heti időszak, melynek során egy járművezető szabadon rendelkezik idejével, és amely „rendszeres heti pihenőidőt” és „csökkentett heti pihenőidőt” foglal magába: – „rendszeres heti pihenőidő”: bármely, legalább 45 órás pihenő, – „csökkentett heti pihenőidő”: bármely, 45 óránál rövidebb pihenő, mely a Megállapodás 8. cikk (6) pontja feltételeinek megfelelően legalább 24 óra folyamatos időtartamra csökkenthető; (q) egyéb munka: bármely munkatevékenység a vezetést kivéve, beleértve minden, a szállítási szektoron belül vagy kívül eső, ugyanazon vagy egy másik munkaadó részére végzett munka. Ebbe nem számít bele a várakozási idő, valamint a mozgó járműben, kompon vagy vonaton töltött, nem vezetésre szánt idő; (r) vezetési idő: annak a vezetési tevékenységnek az időtartama, melyet a jelen Megállapodásban foglalt feltételek szerint, automatikusan vagy fél-automatikusan, vagy manuálisan rögzítettek; (s) napi vezetési idő: az adott napi pihenőidő vége és a következő napi pihenőidő kezdete, vagy adott napi pihenőidő vége és a heti pihenőidő kezdete között összeadódott összes vezetési idő; (t) heti vezetési idő: a hét során összeadódott összes vezetési idő; (u) vezetési időszak: az az összeadódott vezetési idő, amely egy pihenőidő vagy egy szünet után kezdődik, és addig tart, amíg a járművezető újabb pihenőidőt vagy szünetet tart. A vezetési időszak folyamatos vagy megszakított lehet; (v) több fős személyzet: az, az eset, amikor egy vezetési időszak alatt a járművezető több fős személyzet részeként dolgozik, ha két egymást követő napi pihenőidő vagy egy napi pihenőidő és egy heti pihenőidő között vezetés céljából legalább két járművezető tartózkodik a járművön. A több fős személyzettel történő vezetés első órájában egy másik járművezető, vagy vezetők jelenléte nem kötelező, de az időszak további részében igen; (w) szállítási vállalkozás: bármely természetes személy, jogi személy, társulás vagy jogi személyiség nélküli személyek csoportja, függetlenül attól, hogy nyereségérdekelt vagy nem nyereségérdekelt szervezetről van szó, vagy bármely hivatalos szerv, függetlenül attól, hogy önálló jogi személyiséggel bír-e vagy olyan hatóságtól függ, mely ilyen személyiséggel rendelkezik, amely közúti szállítást végez, függetlenül attól, hogy azt bérmunkában, díj ellenében vagy saját számlára végzi.”

Source: https://magyarkozlony.hu/hivatalos-lapok/e3339daad8c719543a0a746c9ab57c0d11664269/dokumentumok/6aa1b501a75b72047902a0012f336dcf2da8534d/letoltes